CELEX: C2007/117/38
Language: et
Date: 2007-05-26 00:00:00
Title: Kohtuasi T-82/07: 14. märtsil 2007 esitatud hagi — Kliq (pankrotis) versus Euroopa Ühenduste Komisjon

26.5.2007   
            
            
               ET
            
            
               Euroopa Liidu Teataja
            
            
               C 117/24
            
         14. märtsil 2007 esitatud hagi — Kliq (pankrotis) versus Euroopa Ühenduste Komisjon
   (Kohtuasi T-82/07)
   (2007/C 117/38)
   Kohtumenetluse keel: hollandi
   Pooled
   
      Hageja: Jan Rudolf Maas ja Cornelis Van den Bergh, osaühingu Kliq B.V. (Apeldoorn, Madalmaad) pankrotihaldurid (esindajad: advokaadid G. van der Wal ja T. Boesman)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 19. juuli 2006. aasta otsus asjas C-30/2005;
            
         
               —
            
            
               mõista kohtukulud välja komisjonilt.
            
         Väited ja peamised argumendid
   Hageja vaidlustab komisjoni 19. juuli 2006. aasta otsuse 2006/939/ET meetme kohta, mida Madalmaad kavatsevad ettevõtja KG Holding NV abistamiseks võtta (1).
   Abi näol on tegemist ümberkorraldamiseks antava abiga, mida Madalmaad tahtsid anda KG Holding NV-le sel viisil, et omakapitaliks pidi muudetama juba antud päästmislaen, kaasa arvatud selle eest võlgnetavad intressid. Vaidlustatud otsuses tunnistab komisjon ümberkorraldusabi vormis antud abi ühisturuga vastuolus olevaks.
   Komisjon otsustas samuti, et Madalmaad peavad nõudma KG Holding NV-lt ja Kliq BV-lt tagasi päästmislaenuna KG Holding NV-lt selle tütarettevõtjale Kliq BV-le üle antud ja omakapitaliks muudetud abi osa ning et Madalmaad peavad esitama oma nõude KG Holding NV ja/või Kliq Reïntegratie vastu pankrotivõlausaldajana pankrotihaldurile.
   Hageja põhjendab oma hagi esiteks sellega, et komisjon võttis eksliku seisukoha KG Holding'u osade sissemakse kohta Kliq BV-s, pidades sissemakse tegemise kohustuse tasaarvestatuks KG Holding'u laenulepingust tuleneva nõudega Kliq BV vastu. See ei olnud osa 5. augusti 2005. aasta otsusest (2), millega menetlust alustati. Komisjon rikkus oma volitusi ning rikkus oma tegevusega hageja kaitseõigusi ja õigust ärakuulamisele. Teiseks leidis komisjon vääralt, et Kliq BV-d tuleb käsitleda 9,25 miljoni euro riigiabi saajana. Oma hinnangus ei arvestanud komisjon ekslikult asjaoluga, et vaidlustatud otsuse punktides 43–46 käsitletud „päästmisabi ümbervormistamine omakapitaliks ”ei ole mingil moel omistatav liikmesriigile Madalmaad, mistõttu ei saa seda pidada riigiabiks EÜ artikli 87 lõike 1 tähenduses. Komisjon tegi asjaolude hindamisel hindamisvigu. Vaidlustatud otsus on neil põhjustel õiguslikult ja/või faktiliselt vale, vähemalt arusaamatu ja/või ebaõige või puudulikult põhjendatud ning rikub EÜ artiklit 87 ja/või artiklit 253.
   Kolmandaks jättis komisjon ekslikult tuvastamata, et väidetav abi võib mõjutada liikmesriikidevahelist konkurentsi ja kaubandust; vähemalt olid komisjoni põhjendused selles osas puudulikud.
   Neljandaks otsustas komisjon ekslikult, et Madalmaad peavad väidetava 9,25 miljoni euro suuruse abi KG Holding'ult ja Kliq BV-lt tagasi nõudma. KG Holding'u, Kliq Reïntegratie ja Kliq BV pankrotistumise tõttu on väidetavate abisummade tagasinõudmine kindlasti võimatu ning see on muutunud igal juhul mõttetuks seetõttu, et tagasinõudmine nimetatud äriühingute registreerimise teel pankrotimenetluses ei ole vajalik ning on isegi täiesti üleliigne selleks, et lõpetada konkurentsi moonutamine.
   Viiendaks otsustas komisjon ekslikult, et KG Holding'ult ja Kliq BV-lt tagasinõutav summa hõlmab ka intresse alates sellest ajast, millal abi saaja sai summa erinevad osad enda käsutusse kuni ajani, millal summa tegelikult tagasi makstakse. See nõue on vastuolus siseriikliku pankrotiõigusega.
   
      (1)  ELT L 366, lk 40.
   
      (2)  Riigiabi nr C 30/2005 (ex N 78/2004) — ümberkorraldamisabi KG Holding N.V.-le. — Kutse märkuste esitamiseks Euroopa Ühenduse asutamislepingu artikli 88 lõike 2 kohaselt (ELT 2005, C 280, lk 2).